**Saponíny** sú heteroglykozidické zlúčeniny izoprénového pôvodu, ktoré sa nachádzajú prevažne v rastlinách. Ide o zlúčeniny, ktoré majú veľa biologických účinkov. Saponíny sa skladajú z hydrofilnej sacharidovej zložky a lipofilného aglykónu (sapogenínu) a preto majú vlastnosti povrchovo aktívnych látok. Aglykóny saponínov sú zlúčeniny odvodené buď od triterpénových alkoholov alebo od steroidov.  Podľa toho ich delíme na triterpenické a steroidné saponíny.

Triterpenické saponíny
----------------------

Pochádzajú z derivátov tritrpenoidov lupeolu, α-amarínu a β-amarínu. Nachádzajú v rozličných rastlinných čeľadiach. Najviac sa nachádzajú v koreňovej časti rastliny. Jeden z najznámejších triterpenických saponínov sójový saponín Aa nachádzajúci sa v sóji fazuľovej (*Glycine max*) je zodpovedný za horkú zvieravú chuť. Sójový saponín Bb sa nachádza v strukovinách cícer baraní *(Cicer arietinum)* a šošovica jedlá (*Lens culinaris*). V sladkovke hladkoplodej *(Glycyrrhiza glabra)* je glycyrizín, saponín zodpovedný za sladkú chuť koreňa tejto rastliny. Zdrojom saponínov je aj špenát siaty *(Spinacia oleracea)*. K tejto skupine sa radí aj theasapogenol A a B z čajovníka čínskeho *(Camellia sinensis)*. Mydlica lekárska *(Saponaria officinalis, Caryophyllaceae)*, ktorá prepožičala meno celej skupine saponínov, obsahuje saponariozid A  a B.

Triterpenické saponíny však nenachádzajú svoj pôvod len v rastlinách, boli objavené už aj v telách živočíchoch, napríklad u *Cercodemas anceps* (*Echinodermata*), ktoré sú ľudovo známe ako morské uhorky. Pre vysoký obsah bioaktívnych látok sa uvažuje o ich zaradení do skupiny tzv. funkčných potravín.

glycyrizín 
kyselina medikagénová
kyselina oleánová

Tabuľka rastlín s obsahom triterpenických sapogenínov saponínov.| **Rastlina** | **Triterpenické sapogeníny** | **Triterpenické saponíny** |
| Sója fazuľová
*Glycine max* | sójový sapogenín A | sójový saponín Aa |
| Fazuľa obyčajná
*Phaseolus vulgaris* | sójový sapogenin B | sójový saponín Bb |
| Hrach siaty
*Pisum sativum* | sójový sapogenín B | sójový saponín Bb |
| Šošovica jedlá
*Lens culinaris* | sójový sapogenín B | sójový saponín Bb |
| Cícer baraní
*Cicer arientinum* | sójový sapogenín B | sójový saponín Bb |
| Cukrová repa
*Beta vulgaris* | kyselina oleánová |  |
| Špenát siaty
*Spinacea oleracea* | kyselina oleánová
hederagenín  |  |
| Mrlík čílsky
*Chenopodium quinoa* | kyselina fytolakkagénová
kyselina oleánová
hederagenín |  |
| Kvilaja mydlová
*Quillaia saponia* | kyselina gypsogénová
kyselina kvilajová |  |
| Lucerna siata
*Medicago sativa* | tridezmozid kyseliny zahnovej
bidezmozid kyseliny medikagénovej |  |
| Čajovník čínsky
*Camellia sinensis* | theasapogenol A
theasapogenol B |  |
| Sladkovka hladkoplodá
*Glycyrrhiza glabra* | kyselina glycyrhetinová | glycyrizín |
| Mydlica lekárska
*Saponaria officinalis* |  | saponariozid A
saponariozid B |

### Steroidné saponíny

Medzi steroidné saponíny patria tie, ktoré majú ako aglykóny naviazané steroidy spirostanol alebo furostanol. Sú špecifické pre čeľaď cesnakovité *(Alliaceae)*, so zástupcami cesnak kuchynský *(Allium sativum)* a pór letný *(Allium ampeloprasum)*. Officianalisiny či agarosiny sú triviálne nazvané steroidné saponíny rastliny asparágus lekársky *(Asparagus officinalis, Asparaceae)*, a ako aj u iných saponínov aj tieto, sú zodpovedné za jeho horkú chuť.

Tabuľka rastlín s obsahom steroidných sapogenínov a saponínov.| **Rastlina** | **Steroidné sapogeniny** | **Steroidné saponíny** |
| Cesnak kuchynský
*Allium sativum* | odvodené od sitosterolu |  |
| Cesnak cibuľový
*Allium cepa* | kyselina oleanová
β-amarín
gitogenín
diosgenín |  |
| Pór letný
*Allium ameloprasum* | kyselina oleánová
gitogenín |  |
| Asparágus lekársky
*Asparagus officinalis* |  | officinalizíny
asparagozíny  |
| Rod dioskórea
*Dioscorea*   |  | diosgenín
jamogenín |

Účinky saponínov
----------------

Medzi účinky saponínov môžeme zaradiť napríklad zníženie povrchového napätia. Tento jav vedie v roztokoch k tvorbe bublín, čoho môžeme využiť napríklad na výrobu šampónov alebo prostriedkov na umývanie riadu. Ďalším účinkom je napríklad ich štipľavá chuť, ktorá je prítomná napríklad v čajoch.

Čo sa týka biologických funkcií, saponíny pôsobia proti únave, kardioprotektívne a imunomodulačne. Boli zistené aj antifungicídne účinky, ktoré sú spôsobené napojením saponínov na steroly v membráne buniek húb, čo vedie k strate membránovej integrity.

U saponínov je tiež dokázaný účinok na vstrebávanie cholesterolu, pričom absorpciu z tenkého čreva znižuje. V neposlednom rade saponíny inhibujú rast nádorových buniek. In vitro a in vivo štúdie ukázali, že steroidné saponíny preukazujú jedinečné využitie v oblasti protinádorovej liečby. Inhibujú proliferáciu a indukujú apoptózu nádorových buniek. Dokážu blokovať bunkový cyklus nádorových buniek, alebo ho úplne zastaviť. Takúto schopnosť preukazuje napríklad steroidný saponín diosgenin z rastlín rodu *Dioscorea*.

Negatívom týchto látok je ale schopnosť tvoriť komplexy so železom, zinkom alebo vápnikom, čo vedie k nevyužiteľnosti týchto iónov v ľudskom tele. K tomuto stavu však dochádza až pri vysokých dávkach saponínov.

Bola dokázaná hemolytická aktivita týchto chemických zlúčenín. V ich prítomnosti v rastlinných extraktoch, či drogách dochádza k prasknutiu membrány červených krviniek z dôvodu nezvratného poškodenia lidipovej dvojvrstvy.

Reakcie a zmeny saponínov
-------------------------

Pre svoje organoleptické vlastnosti, ako je štipľavá chuť, sa počas kulinárnej úpravy cielene saponíny z potravín odstraňujú, alebo sa znižuje ich množstvo. To možno docieliť umytím a namáčaním, kedy čiastočne vylúhujú do vody, preto je dobré takúto vodu už nepoužiť na prípravu jedla. Ich odstránenie docielime olúpaním povrchovej vrstvy. Najlepší výsledok sa však docieli naklíčením a povarením strukovín. Saponíny z cukrovej repy sa odstránia rafináciou cukru.

Zdroje
------

1. ↑  MAN, Shuli; GAO, Wenyuan; ZHANG, Yanjun. Chemical study and medical application of saponins as anti-cancer agents. *Fitoterapia*, 2010-10-01, roč. 81, čís. 7, s. 703–714. Dostupné online [cit. 2019-02-02]. ISSN 0367-326X. DOI: 10.1016/j.fitote.2010.06.004.
2. 1 2 3 4 5 6 7  1946-, Velíšek, Jan,. *Chemie potravin*. Tábor : OSSIS, 2009. (Rozš. a přeprac. 3. vyd.) Dostupné online. ISBN 9788086659176.
3. 1 2 3  (HANS-DIETER), Belitz, H.-D.. *Food Chemistry*. Berlin : Springer-Verlag, 2009. (4th rev. and extended ed.) Dostupné online. ISBN 9783540699347.
4. ↑   *Major Triterpenoid Saponins from Saponaria officinalis* [online]. pubs.acs.org, [cit. 2019-02-02]. Dostupné online. DOI:10.1021/np980167u (po anglicky)
5. ↑  CUONG, Nguyen Xuan; VIEN, Le Thi; HANH, Tran Thi Hong. Cytotoxic triterpene saponins from Cercodemas anceps. *Bioorganic & Medicinal Chemistry Letters*, 2015-08-15, roč. 25, čís. 16, s. 3151–3156. Dostupné online [cit. 2019-02-02]. ISSN 0960-894X. DOI: 10.1016/j.bmcl.2015.06.005.
6. ↑  XU, Cheng; ZHANG, Rui; WEN, Zhiyou. Bioactive compounds and biological functions of sea cucumbers as potential functional foods. *Journal of Functional Foods*, 2018-10-01, roč. 49, s. 73–84. Dostupné online [cit. 2019-02-02]. ISSN 1756-4646. DOI: 10.1016/j.jff.2018.08.009.
7. 1 2   www.tandfonline.com, [cit. 2019-02-02]. Dostupné online. DOI:10.1080/10408398.2012.692736
8. 1 2  MILGATE, J; ROBERTS, D. C. K. The nutritional & biological significance of saponins. *Nutrition Research*, 1995-08-01, roč. 15, čís. 8, s. 1223–1249. Dostupné online [cit. 2019-02-02]. ISSN 0271-5317. DOI: 10.1016/0271-5317(95)00081-S.
9. ↑  ZHAO, Ya-Zheng; ZHANG, Yuan-Yuan; HAN, Han. Advances in the antitumor activities and mechanisms of action of steroidal saponins. *Chinese Journal of Natural Medicines*, 2018-10-01, roč. 16, čís. 10, s. 732–748. Dostupné online [cit. 2019-02-02]. ISSN 1875-5364. DOI: 10.1016/S1875-5364(18)30113-4.
10. ↑  SPARG, S. G.; LIGHT, M. E.; VAN STADEN, J.. Biological activities and distribution of plant saponins. *Journal of Ethnopharmacology*, 2004-10-01, roč. 94, čís. 2, s. 219–243. Dostupné online [cit. 2019-02-02]. ISSN 0378-8741. DOI: 10.1016/j.jep.2004.05.016.


|  |  |
| --- | --- |
| Portal | Chemický portál |